
A csípőforgáspont helyzetének hatása az életminőségre és funkcionalitásra a DDH miatt protézisbeültetésen átesett betegnél.

Bevezetés: A csípő forgáspontjának helyreállítása az anatómiai helyzetébe a teljes csípőprotézisek műtéteknél fontosnak tekinthető protézis túlélése szempontjából. Ugyanakkor a csípőműtétek bizonyos eseteiben, mint pl. a csípő fejlődési diszpláziája (DDH), a magas csípőforgási középpont (high hip centre of rotation=HHCR) alkalmazása lehetővé tesz egy könnyebb műtéti technikát. Az anatómiai helyzettől való eltérés azáltal, hogy megváltoztatja a csípőízület biomechanikáját, a protézis élettartamán túl hatással van az ízület mozgástartományára is, melynek beszűkülése negatívan befolyásolja a betegek életminőségét. Ezek jelentősége az egyre fiatalabb protetizált betegek miatt még jobban felértékelődik.
A kutatás célja retrospektív módon meghatározni a DDH miatt protetizált betegek esetén alkalmazandó legoptimálisabb COR (center of rotation) lokalizációt, vizsgálva a különböző COR helyzetnél kialakult szövődményeket, illetve az aktuális fizikai státuszokat.
Módszerek: A Semmelweis Egyetem Ortopédiai Klinikájának elmúlt 10 évre visszamenő beteganyagából kiválasztottuk a 60 év alatti, DDH miatt teljes csípőprotézis beültetésen átesett betegeket. Modern tervezőprogram segítségével elemeztük a betegek pre- és posztoperatív röntgenfelvételeit, továbbá a betegek kontroll vizsgálatával, és kérdőívek (WOMAC) segítségével felmértük a betegek objektív és szubjektív fizikális állapotát.
Eredmények: A 131 beválasztási kritériumnak megfelelt csípődiszpláziás betegből 36-an vettek részt aktuális státuszfelmérésen. A pre- és posztoperatív röntgenfelvételek alapján, tervezőprogram segítségével számolt vertikális és horizontális különbség is szignifikáns korrelációt mutatott a WOMAC score-al (vertikális kül. p=0,039, horizontális kül. p=0,029). A vertikális különbség szignifikáns összefüggést mutatott az operált csípő flexiós tartományának változásával (p=0,034), míg a horizontális különbség a csípő berotációjával (p=0,013).
Megbeszélés: Adataink statisztikai elemzése alapján elmondható, hogy csípődiszplaziás pácienseknél a könnyebb műtéti technika ellenére szükséges a fiziológiás COR helyzetének rekonstrukciója, mivel szignifikánsan befolyásolja a csípő flexiós és berotációs tartományát, ezáltal pedig a beteg életminőségét. Ebben a folyamatban segítséget nyújt a műtét előtti számítógépes tervezés.



